จังหวัดประจวบคีรีขันธ์ เปิดศูนย์บัญชาการเหตุการณ์ทั้ง 8 อำเภอ เตรียมรับมืออุทกภัย น้ำป่าไหลหลาก ดินถล่ม
นายเดชา เรืองอ่อน หัวหน้าสำนักงานป้องกันและบรรเทาสาธารณภัยจังหวัดประจวบคีรีขันธ์ เปิดเผยว่า ขณะนี้จังหวัดได้เตรียมพร้อมรับสถานการณ์อุทกภัยโดยเปิดศูนย์บัญชาการเหตุการณ์จังหวัด ศูนย์บัญชาการเหตุการณ์อำเภอทุกอำเภอ และศูนย์ปฏิบัติการฉุกเฉินองค์กรปกครองส่วนท้องถิ่น จัดทำแผนเผชิญเหตุ วิเคราะห์ความเสี่ยงพื้นที่ประสบสาธารณภัยทั้ง 8 อำเภอ พบว่ามีพื้นที่เสี่ยงอุทกภัย 134 หมู่บ้าน พื้นที่เสี่ยงน้ำล้นตลิ่ง 63 หมู่บ้าน พื้นที่เสี่ยงน้ำท่วมฉับพลัน น้ำป่าไหลหลาก 94 หมู่บ้าน และพื้นที่เสี่ยงดินถล่ม 31 หมู่บ้าน ได้มีการสร้างความเข้าใจเกี่ยวกับขั้นตอนการปฏิบัติงานตั้งแต่ก่อนเกิดภัย ระหว่างเกิดภัยและหลังเกิดภัย เพื่อให้การป้องกันแก้ไขสถานการณ์และการช่วยเหลือประชาชนเป็นไปอย่างมีประสิทธิภาพและทันท่วงที หากมีสถานการณ์อุทกภัยเกิดขึ้นในพื้นที่และมีการประกาศเขตการให้ความช่วยเหลือผู้ประสบภัยพิบัติกรณีฉุกเฉิน ส่วนราชการที่มีเงินทดรองราชการสามารถที่จะนำงบประมาณส่วนนี้ในการช่วยเหลือเยียวยาประชาชนได้